Den nordjyske ligestillingsminister lovpriser Lise Nørgaard.

- Hun var en kæmpe rollemodel for hele kvindekampen for ligestilling. Det er ordene fra den nye ligestillingsminister Marie Bjerre (V) om Lise Nørgaard, der afgik ved døden mandag. Lise Nørgaard blev 105 år, og hun var gennem alle sine leveår velkendt som en personlighed, der sagde sin mening og kæmpede for kvinders rettigheder. - Hun var en fortaler for, at man som kvinde kan lige præcis det, man gerne vil. Der har hun været en kæmpe inspiration for så mange kvinde gennem hele sit liv, siger Marie Bjerre. Stærke Matador-karakterer Lise Nørgaard var skaberen bag Matador, og gennem den serie var hun med til at skubbe til ligestillingsdebatten ifølge Marie Bjerre. - Eksempelvis Agnes der starter som køkkendame og arbejder sig op og bliver en meget succesfuld forretningskvinde. Og også Iben der ikke vil finde sig i at være til pynt. Mange af de her skikkelser tror jeg, rigtig mange kvinder har kunne spejle sig i, og det har givet mod, siger ministeren. Flere kampe at kæmpe Ministeren mener, at der stadig er mange kampe på ligestillingsområdet, der kan forbedres. - Selvfølgelig er der sket rigtig meget, men der er stadigvæk noget med vores kultur. I forhold til barsel er det stadig en kultur, at det er kvinden, der er den primære hjemme hos familien, når børnene er små. Der er noget med, at kvinder har svært ved at lykkes i toppen af samfundet. - Så der er mange ting, vi ikke er lykkes med endnu, og det er fordi, vi har normer og kultur i vores samfund, og der har vi brug for rollemodeller som Lise Nørgaard, siger Marie Bjerre. Herunder kan du se det fulde interview med Marie Bjerre  (V).